RAPORT AL COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR Raport privind evaluarea intermediară a programului Erasmus Mundus II (2009-2013) /* COM/2012/0515 final */





CUPRINS RAPORT AL COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR Raport privind evaluarea intermediară a programului Erasmus Mundus II (2009-2013) 1........... INTRODUCERE........................................................................................................... 3 2........... CONTECTUL EVALUĂRII EXTERNE....................................................................... 3 3........... EVALUAREA EXTERNĂ............................................................................................ 4 3.1........ ModalităȚile de evaluare................................................................................................ 4 3.2........ Metodologia................................................................................................................... 4 3.3........ Concluziile evaluatorului.................................................................................................. 4 3.3.1..... Noutăți ale programului EM II:...................................................................................... 4 3.3.2..... Alte concluzii generale..................................................................................................... 6 3.3.3..... Relevanța..................................................................................................................... 6 3.3.4..... Eficacitatea..................................................................................................................... 6 3.3.5..... Durabilitatea................................................................................................................... 7 3.3.6..... Eficiența....................................................................................................................... 7 3.3.7..... Gestionarea programului: concepție și structură............................................................ 7 4........... PRINCIPALELE RECOMANDĂRI ÎN CADRUL EVALUĂRII EXTERNE............... 9 4.1........ Relevanță: recomandări generale................................................................................... 9 4.2........ Eficacitate: recomandări generale..................................................................................... 9 4.3........ Durabilitate: recomandări generale................................................................................... 9 4.4........ Eficiență: recomandări generale..................................................................................... 9 5........... CONCLUZIILE COMISIEI........................................................................................ 10 1. INTRODUCERE Evaluarea intermediară a programului Erasmus Mundus II (EM) a fost lansată de Comisia Europeană în urma cerințelor Deciziei nr. 1298/2008/CE a Parlamentului European și a Consiliului din 16 decembrie 2008 [1] referitoare la Erasmus Mundus. Scopul acestei evaluări a fost de a aprecia relevanța, eficacitatea, durabilitatea și eficiența programului, acordând o atenție deosebită elementelor noi introduse în etapa a II-a a programului. Această evaluare acoperă toate cele trei acțiuni (acțiunea 1, acțiunea 2 și acțiunea 3) de-a lungul perioadei de punere în aplicare dintre 2009 și 2011. Evaluarea a fost dirijată de grupul de pilotaj compus din reprezentanții mai multor direcții generale ale Comisiei Europene (Educație și Cultură; Dezvoltare și Cooperare – EuropeAid și Extindere), ai Serviciului european pentru acțiune externă și ai Agenției Executive pentru Educație, Audiovizual și Cultură, toate fiind implicate în programul EM. Textul integral al evaluării poate fi obținut la adresa: http://ec.europa.eu/dgs/education_culture/evalreports/index_en.htm Prezentul raport privind evaluarea intermediară este prezentat în temeiul articolului 13 din decizia EM. Acesta se bazează pe concluziile evaluării intermediare a EM II privind rezultatele obținute și pe aspectele calitative ale punerii în aplicare a programului. Raportul prezintă poziția Comisiei cu privire la principalele concluzii și recomandări ale evaluării intermediare. Aceste concluzii și recomandări se bazează pe anchete aprofundate și pe interviuri realizate în rândul participanților la EM și cu principalele părți interesate. 2. CONTEXTUL EVALUĂRII EXTERNE Programul EM II (2009 – 2013) are ca obiectiv CONSOLIDAREA calității învățământului superior european, pentru a contribui la îmbunătățirea perspectivelor de carieră ale studenților, pentru a promova dialogul și înțelegerea între popoare și culturi prin cooperare internațională și pentru a contribui la dezvoltarea durabilă a țărilor terțe în domeniul învățământului superior, în conformitate cu obiectivele politicii externe a UE. Programul EM dispune de un buget de peste 950 de milioane EUR, cu aproximativ 494 de milioane EUR alocate acțiunilor 1 și 3, prelevate din bugetul UE alocat educației și 460 de milioane EUR alocate acțiunii 2, prelevate din diferite instrumente de finanțare. Structura programului: Programul EM II 2009-2013 a fost pus în aplicare prin următoarele acțiuni: – Acțiunea 1: programe comune EM de calitate excepțională la nivel de masterat și de doctorat, inclusiv burse de studii/burse de cercetare pentru a participa la aceste programe; – Acțiunea 2: parteneriate EM între instituțiile de învățământ superior din țările europene și din țări terțe, inclusiv burse de studii și burse de cercetare pentru promovarea mobilității la toate nivelurile universitare. Această acțiune înlocuiește sistemul anterior intitulat „Fereastra de cooperare externă”; – Acțiunea 3: promovarea învățământului superior european prin intermediul unor proiecte menite să sporească atractivitatea țărilor europene ca destinație de studii și centru de excelență la nivel mondial. Noutăți privind EM II: domeniul de aplicare al programului EM a fost extins în cadrul etapei II prin încorporarea următoarele noi dimensiuni-cheie: – extinderea programelor comune la nivel de doctorat; – acordarea de burse pentru studenții europeni; – integrarea sistemului „Fereastra de cooperare externă” la acțiunea 2 a programului EM și extinderea domeniului de aplicare a acestuia; – deschiderea programelor comune EM către instituțiile de învățământ superior din țările terțe. 3. EVALUAREA EXTERNĂ 3.1. Modalitățile de evaluare În urma unei cereri de oferte[2], Institutul de Politici Publice și Management (Public Policy and Management Institute - PPMI) a fost selecționat să efectueze evaluarea. Evaluarea intermediară a avut ca obiect perioada 2009 - 2011, în care au fost lansate o serie de cereri de propuneri pentru punerea în aplicare a programului. Evaluarea intermediară s-a axat pe furnizarea de răspunsuri la întrebările de evaluare legate de relevanța și utilitatea, eficiența, eficacitatea, durabilitatea și valorarea adăugată europeană a programului. Pentru fiecare dintre întrebările de evaluare, evaluarea intermediară a furnizat recomandări concrete privind modul în care logica, obiectivele, concepția, implementarea și rezultatele programului pot fi îmbunătățite în continuare din perspectiva Comisiei, a beneficiarilor și a potențialii solicitanți. 3.2. Metodologia Metodologia aplicată începe în primul rând cu o serie de 45 de întrebări de evaluare, de întrebări secundare și de ordin operațional. Pentru a răspunde la întrebări, s-au definit indicatori și criterii de apreciere precise. 3.3. Concluziile evaluatorului 3.3.1. Noutăți ale programului EM II: - Programe de doctorat comune EM: Programele comune de masterat și de doctorat finanțate prin acțiunea 1 au adus o valoare adăugată considerabilă, prin facilitarea succesului absolvenților care se află în căutarea unui loc de muncă și/sau a unui post în domeniul cercetării. Experiența internațională și competențele interculturale ar putea fi considerate ca fiind cele mai importante calități care disting studenții EM de alți absolvenți. Includerea cooperării la nivel doctoral și postdoctoral în cadrul EM II a fost una dintre cele mai reușite inovații ale etapei II, atrăgând participanți din numeroase instituții de învățământ superior prestigioase . - Noua acțiune 2 din cadrul EM Includerea acțiunii 2 cu obiective specifice legate de cooperarea cu țările terțe a fost efectuată în cadrul unui program având drept scop abordarea conflictului potențial dintre dezvoltarea durabilă a țărilor terțe (acțiunea 2) și promovarea excelenței (acțiunea 1). În acest mod, programul EM II a fost conceput pentru a împiedica „exodul creierelor”. Această nouă acțiune include două componente: una pentru țările în curs de dezvoltare (componenta 1) și una pentru țările industrializate (componenta 2). Interviurile cu beneficiarii instituționali și cei individuali, precum și studiile de caz sugerează că obiectivele de cooperare și excelență au fost mai curând complementare decât contradictorii. Beneficiarii din țările terțe apreciază impactul pozitiv important al cooperării asupra capacităților instituțiilor de învățământ superior din țările lor. Cu toate acestea, părțile interesate din țările terțe au subliniat necesitatea mai multor relații reciproce între instituțiile de învățământ superior din UE și cele din țările terțe. - Acordarea de burse pentru studenții din Uniunea Europeană În ansamblu, această nouă etapă a programului EM a oferit o valoare adăugată pentru studenții din UE care se află în căutarea unui loc de muncă sau a unui post în domeniul cercetării (întrucât anterior era rezervată doar studenților din țările terțe). Experiența internațională și competențele interculturale constituie calități importante ale EM și sunt oferite, în prezent, și studenților din UE. Cu toate acestea, în cadrul acțiunii 1, subvențiile pentru studenții europeni pot fi considerate ca fiind noutățile cele mai puțin reușite ale programului (subvențiile de categoria B pentru studenții din UE nu au fost suficient de valoroase pentru a atrage studenții). Mai mult, se sugerează că furnizarea de informații adecvate este esențială pentru a atrage studenții europeni. Atragerea studenților europeni spre măsurile de mobilitate care fac obiectul acțiunii 2 a constituit, de asemenea, o provocare. Cu toate acestea, reprezentanții consultați ai instituțiilor partenere în acțiunea 2 secțiunea 2 (țările industrializate) sunt ferm convinși că mobilitatea către și dinspre țări terțe industrializate ar trebui să rămână o componentă a viitoarelor programe EM deoarece sprijină excelența și oferă oportunități deosebite de a stabili relații cu instituții de învățământ superior ale principalelor economii din lume. - Acordarea posibilității de participare a instituțiilor de învățământ superior din țările terțe la acțiunea 1 din cadrul programului ca parteneri cu drepturi depline Această noutate a permis instituțiilor de învățământ superior din țările terțe să participe la programe europene comune în cadrul unor consorții. Cooperarea dintre instituțiile de învățământ superior din UE și din afara UE este frânată de diversitatea sistemelor naționale de învățământ superior. Participarea instituțiilor de învățământ superior din afara UE la programele EM este îngreunată de regulamentele, problemele de guvernanță, resursele limitate și caracteristicile specifice privind diferite domenii. Instituțiilor de învățământ superior din afara UE și partenerii UE au abordat obstacolele legate de diversitatea sistemelor naționale, de aspectele administrative, de coordonarea consorțiilor, de atribuirea de diplome comune și de diversitatea costurilor aferente educației din cadrul unui consorțiu. În termeni generali, provocările au fost depășite pe o bază ad hoc, dar, în viitor, vor fi necesare mai multe măsuri sistemice pentru abordarea acestora. În cadrul programului EM II, beneficiarii instituționali au fost încântați de impactul programului asupra consolidării legăturilor internaționale între instituțiile europene și cele din țările terțe. Exemplele au demonstrat în mod clar capacitatea programului de a fi util pentru internaționalizarea sistemelor de învățământ superior din țările participante (multiplicarea posibilităților de cooperare interinstituțională internațională). 3.3.2. Alte concluzii generale Această evaluare intermediară a fost utilă pentru obținerea de informații suplimentare cu privire la obiectivele finale ale beneficiarilor programului EM II: – Beneficiarii acțiunii 1 au susținut că excelența în materie de predare și cercetare a constituit principalul obiectiv al proiectelor selecționate. – Beneficiarii acțiunii 2 – componenta 1 au pus accentul pe cooperare, mobilitate și consolidarea capacităților. – Părțile interesate participante la acțiunea 2 – componenta 2 au sugerat că excelența academică a reprezentat principala motivație a instituțiilor implicate. Programul EM a contribuit la consolidarea avantajului competitiv al Europei în învățământul superior permițând sistemelor de învățământ superior să ofere o imagine mai omogenă în cadrul programelor comune. Obiectivele programului EM II au fost în conformitate cu inițiativele și prioritățile politice ale UE. Cu toate acestea, pe viitor, programul EM II ar putea pune și mai mult accentul pe capacitatea de inserție profesională a tinerilor care este subliniată în Strategia Europa 2020. Programul oferă absolvenților competențe profesionale valoroase, dar capacitatea reală de inserție profesională a rămas inegală între regiuni și domenii. 3.3.3. Relevanța Obiectivele programului EM II au rămas foarte relevante, chiar și în cazul în care necesitățile cu care se confruntă grupurile țintă și părțile interesate au fost destul de diverse. Atât programele comune (acțiunea 1) cât și mobilitatea (acțiunea 2) contribuie la promovarea excelenței, consolidarea capacităților și dezvoltarea cooperării internaționale. Beneficiarii din țările terțe au subliniat potențialul programului de a contribui la consolidarea capacităților instituțiilor de învățământ superior ale acestora. Riscul „exodului de creiere” din țările terțe rămâne, însă părțile interesate din țările terțe au sugerat, de asemenea, că elementul de dezvoltare ar putea fi consolidat prin asigurarea unor relații reciproce mai echilibrate între participanții din UE și cei din țările terțe. Programul EM II este strâns legat de alte programe ale UE și complementar acestora, și anume: LLP, Tempus, Alfa, Edulink și acțiunile Marie Curie. 3.3.4. Eficacitatea Deși programul a contribuit la politicile strategice ale UE, impactul acesteia asupra procesului de la Bologna a fost temperat și variat de la o țară la alta. Contribuția a fost foarte importantă în anumite țări terțe, în special în țările din vecinătate, și în special în domeniul legislației necesare pentru recunoașterea unor diplome comune și a mecanismelor de recunoaștere a creditelor. Cu toate acestea, este recunoscut faptul că sunt necesare eforturi suplimentare cu privire la aceste aspecte în cadrul UE și în țările terțe. În ansamblu, programul contribuie în mod semnificativ la consolidarea orientării internaționale a instituțiilor participante, dar procesul ar trebui să fie analizat în contextul mai larg al colaborării internaționale și ar trebui să țină seama de diferitele situații din instituțiile de învățământ superior. Programul a fost înțeles ca o inițiativă cu capacitate de convingere pentru modificarea atitudinilor și a punctelor de vedere exprimate de factorii de decizie și părțile interesate. În unele cazuri, participanții la EM II erau deja angajați de mult timp în activități de cooperare internațională. În general, pe tema dificultăților întâmpinate, evaluarea a permis identificare a trei tipuri de obstacole în calea mobilității: 1) obstacole legate de diversitatea sistemelor naționale de învățământ superior; 2) obstacole legate de concepția programului; 3) obstacole legate de sarcina administrativă și de cofinanțare (consorțiile EM încredințează, în mod normal, administrarea și gestiunea centralizată instituțiilor de coordonare. Aceste instituții încearcă să asigure eficacitatea administrativă și financiară, îndeosebi prin identificarea unor eventuale surse de cofinanțare). 3.3.5. Durabilitatea Instituțiile participante au fost, în general, foarte internaționalizate și dispuneau de personal responsabil de gestionarea proiectelor internaționale, însă aproape jumătate din beneficiari au semnalat că nu dispuneau de resurse umane pentru a face față volumului de muncă generat de proiectele comune EM. Instituțiile participante au fost, în general, pregătite pentru dispariția treptată a finanțării UE, dar sperau că aceasta va fi progresivă. Eticheta EM a permis unor instituții de excepție în domeniul lor, dar fără renume internațional, să aibă acces la finanțare externă și să obțină mai ușor recunoașterea cursurilor lor. Autorizarea beneficiarilor anteriori de a păstra eticheta după sfârșitul perioadei de finanțare ar spori sustenabilitatea cursurilor acestora. Promovarea programului și exploatarea rezultatelor ar putea îmbunătăți sustenabilitatea proiectelor EM. EMA (asociația studenților și foștilor studenți ai programului EM) este deosebit de motivată și activă în promovarea programului și crearea identității comune a absolvenților programului EM. Activitățile sale de difuzare a luat, în principal, forma unor acțiuni de promovare a programului, mai degrabă decât de promovare a Europei ca destinație de studiu. 3.3.6. Eficiența Programul a fost pus în aplicare în mod eficient. Evaluarea prezintă următoarele detalii ale eficienței programului : - Majoritatea rezultatelor preconizate ale programului sunt prevăzute a fi realizate până în 2013 cu costuri mai scăzute decât s-a anticipat inițial. - Realizările programului au fost produse cu costuri analoge sau chiar mai mici decât cele ale sistemelor de burse similare. În general, analiza sugerează că obținerea acelorași rezultate cu mijloace de finanțare mai mici nu a fost problematică deoarece programul a fost pus în aplicare în mod eficient din punct de vedere al bugetului și al realizărilor obținute. - În cea de-a doua fază a programului EM, au fost puse în aplicare instrumentele administrative relevante, precum calculul costurilor suportate pe baza sumelor forfetare. Deși numărul rapoartelor de activitate a fost redus în cursul punerii în aplicare a programului, beneficiarii au evaluat participarea lor la EM ca fiind o povară. 3.3.7. Gestionarea programului: concepție și structură Beneficiarii programului au evaluat în mod pozitiv pregătirea și punerea în aplicare a proiectelor EM, cu excepția volumului important de activitate administrativă. Beneficiarii au sugerat că erau posibile simplificări suplimentare (de exemplu, privind rapoartele de activitate), inclusiv înlocuirea obligației de reînscriere anuală. Monitorizarea și evaluarea proiectului a fost,t în principal, cantitativă. Pentru viitor, s-ar putea aplica, de asemenea, potențialul proiectului de evaluarea a calității EM (EMQA) pentru mai buna evaluare a calității programelor comune cu implicarea experților de teren. Beneficiarii au fost satisfăcuți de serviciile oferite de agenția executivă (EACEA), precum și de informațiile și îndrumările furnizate de structurile naționale, birourile naționale Tempus și delegațiile UE. Deși mecanismele de selecție a proiectelor au fost eficace, rata scăzută de reușită a unor acțiuni și componente a redus încrederea grupurilor țintă în transparența activității de selecție a proiectelor. Divizarea responsabilităților între DG-uri în punerea în aplicare a acțiunilor 1 și 2, precum și absența unui comitet unic responsabil de întregul program nu contribuie la dezvoltarea de sinergii între acțiunile programului. Cu toate acestea, deficiențele în coordonarea strategică sunt compensate, într-o anumită măsură, de o bună coordonare la nivel operațional, deoarece administrarea tuturor acțiunilor este sub responsabilitatea unei singure unități din cadrul Agenției Executive pentru Educație, Audiovizual și Cultură (Agenția Executivă). Este, totuși, necesar să se desemneze un comitet unic (care să cuprindă reprezentanți ai DG EAC, DG DEVCO și alte direcții generale și servicii ale Comisiei Europene) pentru pilotarea programului după 2013. 4. Principalele recomandări în cadrul evaluării externe Recomandări generale 4.1. Relevanță: recomandări generale În conformitate cu recomandările generale din evaluare, relevanța poate fi consolidată prin obiective mai echilibrate ale programului și consolidarea legăturilor între EM și alte programe ale UE în domeniul învățământului superior. 4.2. Eficacitate: recomandări generale Pentru a îmbunătăți eficacitatea, recomandările din evaluare vizează următoarelor aspecte principale: capacitatea de inserție profesională; echilibrul între obiectivele excelență ale programului, consolidarea capacităților și participarea geografică; implicarea angajatorilor; facilitarea procedurii de obținere a vizelor; și cartografierea celor mai bune practici. În ceea ce privește capacitatea de inserție profesională, programul ar putea fi mai deschis unor activități de mobilitate și cooperare internațională în domeniul educației profesionale furnizate de instituții de învățământ superior pentru formarea de specialiști de nivel înalt. Păstrarea și consolidarea echilibrului între obiectivele de excelență ale programului, dezvoltarea capacităților și reprezentarea geografică. Ar trebuie oferite stimulente pentru a include o gamă mai largă de instituții din țările candidate și potențial candidate în program și pentru a consolida capacitățile, în scopul asigurării unei mobilități echilibrate. Ar trebui să fie încurajate bunele practici pentru implicarea angajatorilor și să fie elaborate activități de sensibilizare în țările candidate și potențial candidate. Întrucât principalele obstacole sunt legate de aspecte administrative, este important ca DG EAC să continue să sprijine acțiunea Comisiei Europene de facilitare a procedurii de obținere a vizelor pentru beneficiarii de programe europene de mobilitate, concretizate în prezent prin emiterea de directive. Bunele practici ar trebui să fie generalizate pentru solicitanți și beneficiari. 4.3. Durabilitate: recomandări generale Asigurarea durabilității reprezintă o preocupare majoră a beneficiarilor programului EM. Recomandările privind durabilitatea sunt legate de o mai bună utilizare a finanțării limitate a UE. Schimbul de bune practici și o mai bună integrare a programului ar putea fi, de asemenea, utile. În timp ce există riscul dependenței de finanțarea UE, este, de asemenea, adevărat că cererile de finanțare din alte instrumente necesită aprofundarea și extinderea rețelelor academice și, prin urmare, contribuie la consolidarea nivelului de excelență al cursurilor și parteneriatelor. Este important să se facă schimb de bune practici pentru a ajuta partenerii își consolideze mecanismele de recunoaștere și să economisească resursele destinate dezvoltării acestora. 4.4. Eficiență: recomandări generale În conformitate cu recomandările din evaluarea intermediară, eficiența programului ar putea fi consolidată prin stabilirea unei legături între alocațiile financiare pentru fiecare acțiune cu obiective de politică identificate în mod clar, care iau în considerare nevoile speciale ale diferitelor regiuni ale lumii în definiția obiectului priorităților, a nivelului de intervenție – licență, masterat, doctorat – a mobilității axate pe diplome sau pe obținerea creditelor, etc.; îmbunătățirea monitorizării și evaluării proiectelor viitoare; și raționalizarea promovării programului. Reexaminarea echilibrului dintre diferitele măsuri și componentele acestora în programul pentru perioada de după 2013, în conformitate cu obiectivele de politică identificate în mod clar și în vederea maximizării posibilităților de succes. Îmbunătățirea procesului de monitorizare și evaluare a unor proiecte viitoare printr-un mai bun echilibru între evaluarea cantitativă și cea calitativă și prin implicarea experților din teren în vizitele de monitorizare și de evaluare a proiectelor. Continuarea proiectului EMQA și o mai bună legătură a acestuia cu monitorizarea proiectelor. Raționalizarea promovării programului între diferitele acțiuni din cadrul programului pentru perioada de după 2013, menținând, în același timp, actualul cadru instituțional care implică agenția executivă, structurile naționale și delegațiile UE. 5. CONCLUZIILE COMISIEI Comisia împărtășește aprecierea globală a evaluatorului asupra faptului că programul EM II a acordat un sprijin puternic și a adus o contribuție importantă la procesul de internaționalizare a Spațiului european al învățământului superior. Programul rămâne extrem de relevant pentru promovarea excelenței, sprijinirea cooperării internaționale, consolidarea mobilității și a capacităților academice. În cursul acestei prime etape a programului EM (2009 – 2011), programul și-a demonstrat eficacitatea în consolidarea strategiei privind orientarea internațională a instituțiilor participante, favorizând totodată durabilitatea activităților strategice de punere în rețea. Evaluarea intermediară a EM prezintă un program care a fost implementat în mod eficient, cu un bun raport între costuri și beneficii. Cele 3 acțiuni ale programului au furnizat rezultate excepționale pentru instituțiile de învățământ superior, studenții și cadrele didactice universitare din statele membre ale UE și țările terțe. Acțiunea 1 a contribuit la îmbunătățirea excelenței în materie de predare și de învățare și la sprijinirea creării de rețele instituționale. Parteneriatele instaurate în cadrul acțiunii 2 a programului EM II au fost relevante pentru sprijinirea cooperării internaționale în domeniul învățământului superior și destul de eficiente pentru includerea instituțiilor țărilor terțe în calitate de membri a parteneriatelor internaționale care sprijină mobilitatea academică. Acțiunea 3 a programului EM II a contribuit în mod eficient, oferind coerență și durabilitate întregului program. Programul EM II a fost menit să includă 4 noutăți care să soluționeze o serie de deficiențe, anomalii și carențe observate în etapa anterioară (2004 – 2008). Chiar dacă noutățile au nevoie de îmbunătățiri suplimentare, rezultatul global este deosebit de pozitiv, în special în ceea ce privește integrarea noii acțiuni 2, participarea mai activă a partenerilor din țările terțe în consorții și acordarea de burse de studiu pentru studenții din Uniunea Europeană. Comisia ia act de concluziile acestei evaluări în favoarea unor îmbunătățiri suplimentare care ar putea fi aduse în cursul celei de-a doua jumătăți a programului și ulterior. În special, Comisia salută recomandarea 4.1 de a consolida relevanța strângerea legăturilor dintre EM și alte programe ale UE în domeniul învățământului superior. Această recomandare reflectă cu precădere opțiunea preferată identificată în evaluarea de impact referitoare la dimensiunea internațională a acțiunilor privind învățământul superior din cadrul viitorului program integrat pentru perioada 2014-2020. Respectiva opțiune (pe baza căreia Comisia a elaborat propunerea sa pentru viitorul program integrat pentru educație, tineret și sport „Erasmus pentru toți”) vizează consolidarea obiectivelor și a impactului printr-o concentrare și o structură raționalizată. Utilizarea acestei opțiuni în proiectarea viitorului program integrat ar trebui să creeze legăturile necesare în cadrul programelor interne (între programele Erasmus și Erasmus Mundus) și între politicile externe și interne și programele din învățământul superior (Erasmus Mundus, Tempus, EDULINK, Alfa, Atlantis, etc.). Această opțiune ar trebui, de asemenea, să consolideze legăturile dintre mobilitate și parteneriate (inclusiv consolidarea capacităților și a măsurilor de susținere a politicilor) și să ofere sprijin pentru a spori calitatea în ansamblu și relevanța învățământului superior, consolidând legăturile dintre politici și programe, însoțind universitățile în cadrul strategiei lor de internaționalizare și de modernizare a învățământului superior în țările din afara UE, împreună cu dezvoltarea capitalul uman al acestora. De asemenea, Comisia este de acord cu recomandarea 4.2 de îmbunătățire a eficacității programului prin favorizarea unui echilibru mai bun între excelență și consolidarea capacităților (și anume, corelând alocațiile financiare pentru fiecare acțiune cu obiective de politică identificate în mod clar, care să reflecte nevoile diverselor regiuni ale lumii); implicarea suplimentară a angajatorilor; și, în măsura posibilului, facilitarea procedurii de obținere a vizelor. Cu privire la recomandarea 4.3, Comisia a acordat deja sprijin (și va continua să o facă) durabilității prin diferite inițiative, cum ar fi înființarea denumirii comerciale Erasmus Mundus și crearea unui grup care să reunească cele mai bune practici de durabilitate în cadrul Erasmus Mundus. În ceea ce privește recomandarea 4.4, Comisia este de acord cu necesitatea de a îmbunătăți monitorizarea și evaluarea proiectelor și de a raționaliza promovarea programului (în vederea consolidării cadrului instituțional actual care implică agenția executivă, structurile naționale și delegațiile UE). Acest lucru se va realiza în cadrul viitorului program integrat, prin utilizarea instrumentelor create în etapa actuală, în special în cadrul proiectului EMQA. [1] JO 340, 19.12.2008, p.83 [2] Cerere de ofertă cu regim restrâns de participare în temeiul contractului-cadru multiplu EAC/50/2009 pentru evaluare, servicii conexe evaluării și evaluarea impactului.